Disponible el GNOME 3.10 en català
2013-09-26 13:27:16

 

Recentment s'ha alliberat la versió 3.10 del GNOME, un dels escriptoris més populars per a GNU/Linux, *BSD, Solaris i els sistemes UNIX en general. El GNOME incorpora tot un conjunt d'eines que cobreixen les necessitats d'un usuari informàtic normal: navegador web, navegador d'ajuda del sistema, gestor de fitxers, missatgeria instantània, gestor de paquets de programari, gestor d'arxius comprimits, extractor d'àudio de CD i molt més.

En les últimes versions, el GNOME ha posat un èmfasi especial en diversos aspectes que n'han fet un escriptori diferent. La usabilitat, l'accessibilitat i la planificació de l'alliberament de versions són trets diferencials que, sens dubte han influït positivament en l'èxit del GNOME. Les distribucions Fedora, Debian, gnuLinEx, Guadalinex, Lliurex, o a Catalunya la distribució Linkat per posar alguns exemples, l'han escollit com a escriptori per defecte.

L'escriptori GNOME s'allibera cada sis mesos amb moltes característiques noves, millores, correccions de defectes i traduccions. El GNOME 3.10 continua amb la seva tradició i inclou moltes característiques interessants i correccions per a centenars d'errors. Per a aprendre més sobre el GNOME i les qualitats que el diferencien d'altres entorns d'escriptori d'ordinador (com ara usabilitat, accessibilitat, internacionalització i llibertat) visiteu la pàgina Quant al GNOME al nostre lloc web.

Novetats

Al GNOME 3.10 s'ha incorporat moltes millores, les més destacables són:

  * Una àrea d'estat del sistema redissenyada, que ofereix una visió més precisa de l'estat del sistema. 
  * Una nova aplicació que proporciona una manera fàcil de navegar i instal·lar aplicacions. 
  * Noves aplicacions específiques del GNOME, com ara les aplicacions de gestió de fotografia, música, notes o mapes. 
  * Noves característiques de geolocalització, com ara les zones horàries automàtiques i rellotges mundials. 
  * Compatibilitat amb pantalles d'alta resolució i per a targetes intel·ligents. 



Com aconseguir-lo

Pràcticament totes les distribucions GNU/Linux i molts sistemes Unix inclouen ell GNOME de sèrie. Algunes triguen unes quantes setmanes a incorporar la darrera versió.

Distribucions que inclouen el GNOME com a escriptori:

  * Ubuntu (<http://www.ubuntu.cat/>) - La versió "GNOME remix"
  * Fedora (<http://fedoraproject.org/>) - La versió en CD autònom està basada en GNOME 



Més informació

  * Projecte gnome -> <http://www.gnome.org>
  * Projecte de traducció al català -> <http://www.softcatala.org/wiki/GNOME>



Equip de traducció

Si voleu col·laborar en la traducció del GNOME, apunteu-vos a la llista de traducció que hem creat. Podeu trobar més informació sobre com participar-hi a la nostra pàgina del [Projecte GNOME en català](http://www.softcatala.org/wiki/GNOME). La col·laboració dels usuaris en aquesta tasca és esencial per poder tenir les traduccions sempre al dia.

Softcatalà és una associació sense ànim de lucre que treballa per a la normalització de la llengua catalana en el sector informàtic relacionat amb Internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.